Vrou neem glo eie lewe deur van brug te springFoto: Pixabay.com ŉ Vrou is dood nadat sy glo haar eie lewe geneem het deur Sondag van die R57-brug af in die Vaalrivier te spring. Sers. Gertrude Makgale, woordvoerder van die polisie, het aan Maroela Media gesê die vrou (38) het glo ŉ “selfmoordboodskap” vir haar familie op haar foon gelos voor sy van die brug gespring het. Makgale het gesê die vrou was alleen ten tyde van die voorval. Annine Siddall, woordvoerder van ER24, het gesê hul paramedici is na die toneel ontbied. “Sy het verdrink en daar was ongelukkig niks wat ons vir haar kon doen nie. Sy is op die toneel dood verklaar. Sy het geen sigbare beserings opgedoen nie,” het Siddall gesê. Volgens Siddall het twee werknemers van ŉ hotel gesien hoe sy omstreeks 15:00 van die brug val. Makgale het aan Maroela Media bevestig die oorledene was ŉ werknemer van die Riverside Sun Hotel in Vanderbijlpark. ŉ Geregtelike doodsondersoek word gedoen.